
Бүген Татарстан Республикасы Президенты Рөстәм Миңнеханов Кыргызстан Республикасы делегациясе белән очрашты. Очрашу «Казан Экспо» күргәзмә үзәгендә «Россия – Ислам дөньясы: KazanSummit 2021» XII халыкара икътисадый саммиты кысаларында узды.

ТР Президенты билгеләп үткәнчә, соңгы вакытта Татарстан белән Кыргызстан арасындагы элемтәләр сизелерлек киңәя. Агымдагы елның февралендә Мәскәүдә Рөстәм Миңнехановның Кыргызстан Республикасы Президенты Садыйр Җаппаров, ә апрель аенда Премьер-министр Улукбәк Марипов белән очрашты. Узган ел Россия һәм Кыргызстан арасындагы аралашу елы булды, бу икътисадый һәм гуманитар элемтәләрне ныгытуга ярдәм итте.

Узган ел Татарстан белән Кыргызстан арасында товар әйләнеше 41 млн. доллардан артып киткән, сәүдә-икътисадый өлкәдә хезмәттәшлекне киңәйтергә кирәк, дип билгеләп үтте Рөстәм Миңнеханов. Уртак эш өчен өстенлекле юнәлешләр арасында – нефть эшкәртү һәм нефть химиясе, машина төзелеше, ИТ, медицина һәм фармацевтика, фән, мәгариф.

Рөстәм Миңнеханов кыскача Татарстан, төбәк икътисадының төп тармаклары турында сөйләде. «Без авыл хуҗалыгын, кече һәм урта бизнесны, инновацион инфраструктураны үстерүгә зур игътибар бирәбез. Татарстан – инвестицион климат буенча Россия лидерларының берсе», - диде Президент.

Ул билгеләп үткәнчә, Татарстан Кыргызстан коллегалары белән төрле өлкәләрдә тәҗрибә уртаклашырга әзер.

Очрашу барышында яклар цифрлаштыру, мәгариф һәм туризм инфраструктурасын үстерү өлкәсендә хезмәттәшлек перспективалары турында фикер алыштылар.
Рөстәм Миңнеханов Кыргызстан Республикасы делегациясе белән очрашты